SKRIFTLIG FORESPØRGSEL E-0796/02

af Antonios Trakatellis (PPE-DE) til Kommissionen

(20. marts 2002)

Om: Fællesskabsfinansiering af planer og projekter for gennemførelse af nettet Natura 2000 og EUGFL's bidrag til miljøbeskyttelse i Grækenland

Den bæredygtige forvaltning af natur- og miljøressourcerne, som er en af prioriteterne i forbindelse med udarbejdelsen af en EU-politik med henblik på det europæiske topmøde i Barcelona, har som overordnet mål at fremme miljøpolitikken på en række områder, såsom vand, jord og jordbund. Direktiv 92/43/EØF(1) foreskriver særlige foranstaltninger til beskyttelse og bevaring af naturtyper (biotoper, levesteder uberørte af mennesker, græsningsarealer), vilde dyr og planter i hele EU samt oprettelse af et sammenhængende europæisk økologisk net af særlige bevaringsområder, som har fået betegnelsen Natura 2000. På grundlag af dette net opstiller medlemsstaterne nationale lister over særlige bevaringsområder, og Kommissionen opstiller derefter en liste over områder af fællesskabsmæssig betydning. Disse områder udpeges ved lovgivning som særlige bevaringsområder, og der udarbejdes særlige forvaltningsplaner, hvori de tilladte aktiviteter samt metoden for forvaltning og forbedring af naturressourcerne beskrives og fastlægges.

1. Hvor meget modtog Grækenland som led i gennemførelsen af Natura 2000 pr. plan eller projekt samt i alt fra den anden fællesskabsstøtteramme, fra Samhørighedsfonden og fra Life-Natura-programmet fra 1996 og frem til i dag? (Der anmodes om en detaljeret liste over finansiering af de enkelte planer og projekter, hvoraf det også fremgår, hvor meget de enkelte fonde har bidraget med hvert år samt i alt)

2. Hvor høje beløb har Grækenland modtaget i støtte fra 1993 til gennemførelse af Fællesskabets miljøpolitik, og hvor stort et beløb, hhv. hvor stor en procentdel af støttemidlerne fra den anden fællesskabsstøtteramme til det operationelle miljøprogram er blevet udnyttet?

3. Hvor stort et beløb er der ydet fra Den Europæiske Udviklings- og Garantifond for Landbruget (EUGFL), og hvordan er fordelingen af støtten fra denne fond, især hvad angår jord- og vandressourcerne, beskyttelse og rationel forvaltning af kystområderne, vandløb der udmunder i disse områder, samt vådområder? (Der ønskes en detaljeret liste over finansieringen af de enkelte projekter eller planer, hvoraf finansieringen er fordelt efter år, og hvor meget den har udgjort i alt)

4. Hvor stort et bidrag har EUGFL ydet til Grækenland på området for beskyttelse af jordbund og vandressourcer i forbindelse med landbrugsproduktionsmetoder, der er i overensstemmelse med miljøkravene og bevarelsen af det naturlige miljø på grundlag af kvantitative og kvalitative indikatorer?

(1) EFT L 206 af 22.7.1992, s. 7.

Svar afgivet på Kommissionens vegne af Michel Barnier

(1. juli 2002)

I fortsættelse af oplysningerne fra det græske miljøministerium meddeler Kommissionen det ærede medlem følgende:

1. Hvad angår Samhørighedsfonden for perioden 1993-1999, er der ikke ydet samfinansiering til Grækenland i forbindelse med projekter, som udelukkende vedrører biotopbeskyttelse under Natura 2000-nettet. Kun samfinansieringen på 80 % af Goulandris-museumsprojektet, hvortil der er ydet i alt 15,74 mio. EUR, hænger indirekte sammen med denne beskyttelse.

Kommissionen sender listen over græske projekter, der er finansieret siden 1996 under Life-Nature-programmet, direkte til det ærede medlem og Parlamentets Generalsekretariat. Selv om Zantecoast-projektet (ref. LIFE00/ENV/GR/000751) finansieres under LIFE-Miljø-programmet, hænger det også sammen med gennemførelsen af Natura 2000-nettet. Det samlede budget er på 1 619 693 EUR, hvoraf 44,44 % er fællesskabsstøtte.

Til forskel fra LIFE-programmet ydes der ikke over Den Europæiske Fond for Regional Udvikling, EFRU, støtte til enkeltprojekter, kun til integrerede programmer for økonomisk udvikling som mål 1-programmer i Grækenland. Inden for rammerne af det operationelle program for miljø og mere præcist det tredje underprogram for beskyttelse af natur og lokaliteter under Natura 2000-nettet beløber EFRU-støtten til gennemførelse af Natura 2000-nettet i perioden 1994-1999 sig til 24 400 750 EUR.

2. Støttebeløbene til miljøsektoren under Samhørighedsfonden beløber sig til 1 464 mio. EUR for perioden 1993-1999, til 163,8 mio. EUR for 2000 og 253,1 mio. EUR for 2001.

Fællesskabsstøtten til alle LIFE-projekter i Grækenland, der er ydet siden 1993, beløber sig til 46 498 300 EUR.

Hvad angår støtte fra EFRU, er der under det operationelle miljøprogram for perioden 1994-1999 ydet 347 750 000 EUR ud af et samlet beløb på 463 637 000 EUR. Forpligtelsesgraden for det nævnte program er på 100 %. Der er under den regionale del af fællesskabstøtterammen (FSR) for den tilsvarende periode (operationelle programmer med deltagelse af flere fonde i de græske regioner) ydet omkring 156 mio. EUR.

3. og 4. Den Europæiske Udviklings- og Garantifond for Landbruget (EUGFL) finansierer ikke enkeltprojekter, men derimod programmer, inden for hvilke der kan indgås individuelle forpligtelser, især gennem miljøvenlige landbrugsforanstaltninger. Disse er vedtaget ved Rådets forordning (EØF) nr. 2078/92 af 30. juni 1992(1) for perioden 1994-1999 og Rådets forordning (EF) nr. 1257/1999(2) for perioden 2000-2006 inden for rammerne af programmeringsdokumentet for udvikling af landdistrikterne i EUGFL's garantisektion.

Tre af de miljøvenlige landbrugsforanstaltninger, som er gennemført i Grækenland, vedrører især beskyttelse af grund- eller overfladevand og jord samt miljøbeskyttelse og bevaring af det naturlige miljø. Der drejer sig om økologisk landbrug (overordnet positiv indvirkning på naturressourcerne), planen for begrænsning af landbrugets nitratforurening af Thessali-sletten (i særdeleshed indvirkningen på grundvandets og vandløbenes kvalitet) og udtagning på langt sigt af landbrugsjord (i særdeleshed indvirkning i følsomme områder og biotoper som Natura 2000 og i mindre udstrækning vandløb, søer og kystområder).

Der er tildelt midler til disse tre aktioner siden 1995 i takt med deres godkendelse inden for rammerne af ovennævnte forordning (EØF) nr. 2078/92. Forpligtelserne betales fortsat for perioden

2000-2006 inden for rammerne af programmeringsdokumentet for udvikling af landdistrikterne. Den oversigt, der er sendt til det ærede medlem, viser de beløb, som er udbetalt under EUGFL, samt visse resultatindikatorer. Det skal ligeledes meddeles, at yderligere fire nye aktioner vedrørende miljøvenlig forvaltning af landbruget er godkendt i Natura 2000-områder under programmeringsdokumentet for udvikling af landdistrikterne for 2000-2006. Det drejer sig om områderne Delta Nestou-Keramoti, Vistonida, Volvi-Koroneia og Dasos Dadias Evrou. Disse aktioner er imidlertid endnu ikke blevet igangsat.

(1) Rådets forordning (EØF) nr. 2078/02 af 30. juni 1992 om miljøvenlige produktionsmetoder i landbruget, samt om naturpleje, EFT L 215 af 30.7.1992.

(2) Forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.